SUPER ออกหุ้นกู้ 1.5 พันลบ. ชูดบ. 4.9% ลุยขาย “กองทุน-รายใหญ่” 18-20 ต.ค.
SUPER ออกหุ้นกู้ 1.5 พันลบ. แบ่งเป็นจำนวนเสนอขาย 1,000 ลบ. และหุ้นกู้สำรองเพื่อเสนอขายเพิ่มเติม 500 ลบ. มีอายุ 3 ปี ครบกำหนดไถ่ถอนปี 2567 ดอกเบี้ยคงที่ร้อยละ 4.90 ต่อปี ลุยขาย “สถาบัน-รายใหญ่” 18-20 ต.ค.นี้
16 ก.ย. 2564

บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 2/2564 มูลค่าไม่เกิน 1,500 ล้านบาท แบ่งเป็นจำนวนเสนอขาย 1,000 ล้านบาท และหุ้นกู้สำรองเพื่อเสนอขายเพิ่มเติม 500 ล้านบาท โดยหุ้นกู้มีอายุ 3 ปี ครบกำหนดไถ่ถอนปี 2567 อัตราดอกเบี้ยคงที่ร้อยละ 4.90 ต่อปี ชำระดอกเบี้ยทุกๆ 3 เดือนตลอดอายุหุ้นกู้
โดยเสนอขายให้แก่ผู้ลงทุนสถาบัน และ/หรือผู้ลงทุนรายใหญ่ ในระหว่างวันที่ 18 – 20 ต.ค.2564 ผู้จัดการการจัดจำหน่ายหุ้นกู้ ได้แก่ บล.เคจีไอ (ประเทศไทย), บล.เอเซีย พลัส, บล.กรุงไทย ซีมีโก้, บล.หยวนต้า (ประเทศไทย) และบล.อาร์เอชบี (ประเทศไทย) 
สำหรับอันดับความน่าเชื่อถือของผู้ออกหุ้นกู้อยู่ที่ “BBB” แนวโน้ม “คงที่” โดยบริษัท ทริสเรทติ้ง จำกัด เมื่อวันที่ 4 ธ.ค.63
ทั้งนี้บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ครั้งนี้เพื่อชำระคืนหุ้นกู้ จำนวน 600 ล้านบาท และลงทุนในโครงการโรงไฟฟ้า SPP Hybrid ในจังหวัดสระแก้ว ประมาณ 600 ล้านบาท เงินส่วนที่เหลือจะใช้เป็นเงินทุนหมุนเวียนของบริษัท
 
 